ທ່ານ ໂອບາມາ ຈະກ່າວຕໍ່ ສປຊ ວ່າ ຄວາມຮຸນແຮງ ແມ່ນເປັນທີ່ຮັບບໍ່ໄດ້
ປະທານາທິບໍດີ ບາຣັກ ໂອບາມາ ຈະກ່າວຄຳປາໄສ ຕໍ່ຜູ້ຕາງໜ້າສະມັດຊາໃຫຍ່ ສະຫະປະຊາຊາດ ໃນວັນອັງຄານມື້ນີ້.
ປະທານາທິບໍດີສະຫະລັດ ທ່ານ Barack Obama ຈະກ່າວ ເຖິງຄວາມຮຸນແຮງທີ່ຕາເວັນອອກກາງຫວ່າງມໍ່ໆມານີ້ ແລະ ການປະເຊີນໜ້າດ້ານນິວເຄລຍ ກັບອີຣ່ານ ເວລາທ່ານກ່າວ ຄຳປາໄສຢູ່ທີ່ກອງປະຊຸມສະມັດຊາໃຫຍ່ ອົງການສະຫະປະ ຊາຊາດ ໃນວັນອັງຄານມື້ນີ້ ຢູ່ໃນຂໍ້ຄວາມຕອນນຶ່ງໃນຄຳປາໄສຂອງທ່ານ ທີ່ນຳອອກເຜີຍແຜ່ໂດຍທໍານຽບ ຂາວ ປະທານາທິບໍດີໄດ້ປະນາມຄວາມຮຸນແຮງ ທີ່ແຜ່ຂະຫຍາຍ ໄປທົ່ວບັນດາປະເທດ ມຸສລິມ ຍ້ອນຮູບເງົາ ທີ່ເຍາະເຍີ້ຍພະສາດສະດາ Mohammad ຄວາມຮຸນແຮງ ຮວມທັງການໂຈມຕີກົງສຸນສະຫະລັດທີ່ເມືອງ Benghazi ທີ່ນຳໄປສູ່ການສັງຫານເອກອັກຄະລັດທະທູດສະຫະລັດ ທ່ານ Christopher Stevens ແລະບັນດາເຈົ້າໜ້າທີ່ການທູດສະຫະລັດອີກສາມຄົນ ທ່ານ Obama ຈະກ່າວຕໍ່ບັນດາຜູ້ຕາງໜ້າປະເທດຕ່າງໆທີ່ໄປຮ່ວມກອງປະຊຸມ ສະຫະປະຊາຊາດວ່າ ການໂຈມຕີສະຖານທູດຂອງສະຫະລັດ ທີ່ລີເບຍ ແລະແຫ່ງອື່ນໆນັ້ນ ແມ່ນ “ການໂຈມຕີຕໍ່ຫຼັກອຸດົມການຂອງສະຫະປະຊາຊາດທີ່ໄດ້ກໍ່ຕັ້ງຂື້ນມາ ” ທ່ານໄດ້ເຕືອນອີຣ່ານວ່າ ໃນຂະນະທີ່ “ຍັງມີເວລາແລະໂອກາດ” ເພື່ອເປີດການເຈລະຈາກ່ຽວກັບໂຄງການນິວເຄລຍຂອງຕົນນັ້ນ “ເວລາດັ່ງກ່າວ ບໍ່ແມ່ນວ່າບໍ່ ຈໍາກັດ ” ທ່ານໄດ້ເນັ້ນໜັກວ່າ ສະຫະລັດ ຈະທໍາທຸກວິທີທາງເທົ່າທີ່ຕົນທໍາໄດ້ “ເພື່ອປ້ອງກັນບໍ່ໃຫ້ອີຣ່ານ ສາມາດຜະລິດອາວຸດນິວເຄລຍ ”